নীলপাহাড়ির দেশে
ছবিতে রণবীরের চরিত্রটা এক অল্পবয়সি ছেলের বাবার। জানালেন, নিজে বাবা হওয়ার পর থেকেই দেখেছেন, যে সব ছবি সন্তান এবং বাবা-মায়ের সম্পর্ককে এক্সপ্লোর করছে, সেগুলো তাঁকে নাড়া দেয়। ‘‘ব্লু মাউন্টেনস’ একটা পরিবারের কথা বলে। এই রিয়্যালিটি টিভি-যুগের প্রেক্ষাপটে পারিবারিক বাঁধনের গল্প বলে। মনে ধরতে দেরি হয়নি তাই,’’ বয়ান অভিনেতার। এর পরে রণবীর ‘টেনিস বাডিজ’ নামে আরও একটা ছবিতে কাজ করেছেন। স্পোর্টসের প্রেক্ষাপটে বাবা-মেয়ের গল্প ‘টেনিস বাডিজ’। জানালেন, আরেকটা ছোটদের ছবিরও কাজ শুরু করবেন।
রিয়্যাল-ইজম
‘ব্লু মাউন্টেনস’এর গল্পের আরেকটা গুরুত্বপূর্ণ আঙ্গিক, রিয়্যালিটি শো। রণবীর নিজে অবশ্য রিয়্যালিটি শো খুব কমই দেখেন। প্রতি বছর নাকি ‘বিগ বস্‌’ থেকে ডাক পান। প্রসঙ্গটা তুলতেই হেসে ফেলে বললেন, ‘‘প্রতিবারই বলি, পরের বছর যাব! তারপর অন্য একটা কোনও কাজ পেয়ে যাই, যেটা আমাকে এক্সাইট করে!’’ রিয়্যালিটি শো তাঁর মতে, একটা মঞ্চ। যেখানে বিনোদন যাঁরা চান এবং যাঁরা জোগান, তাঁদের মিলন হয়। কিন্তু প্রতিযোগিতার মনোভাবটা মাঝে মাঝে সেই বিনোদনকেই ছাপিয়ে যায়। ‘‘এটা উচিত নয়,’’ বলার সময় অভিনেতার গলায় ক্ষোভ স্পষ্ট।
একলা চলা যায়?
ইন্ডিপেন্ডেন্ট ফিল্মের অবস্থা এ দেশে এখন ঠিক কী, জানতে চাওয়ার রণবীরের জবাব— চলার পথটা কঠিন, বরাবরের মতোই! বললেন, ‘‘কোনও একটা ইন্ডি ফিল্ম যদি ভাল ব্যবসা করে, কিছুদিনের জন্য জঁরটার অবস্থা ভাল হয়। আবার যেই একটা ছবি মার খায়, পুরো টাকাটা মেনস্ট্রিমে চলে যায়! আমি তাই ইন্ডি ছবি-নির্মাতাদের একটাই কথা বলতে চাই। প্লিজ, ভাল ছবি বানান! তাতে আপনার সহকর্মীদেরও ভাল হবে।’’ রণবীর-অভিনীত ‘তিতলি’ মুক্তি পেয়েছিল ২০১৪ সালে। ইন্ডি-ঘরানার ছবি হলেও ‘তিতলি’র অন্যতম প্রযোজক ছিল ‘যশ রাজ ফিল্মস’ এর মতো তাবড় ব্যানার। তা সত্ত্বেও ছবির পথটা কিন্তু সুগম হয়নি। অভিনেতা বললেন, ‘‘আমি ব্যাপারটা নিয়ে খুব একটা নাড়াঘাঁটা করতে চাই না, কারণ ছবির প্রযোজক ছিল দু’টি সংস্থা। অ্যান্ড দে হ্যাভ দেয়ার ওন হিস্ট্রি গোইং অন দেয়ার। কিন্তু আমাকে যদি জিগ্যেস করেন, এটা বলতেই হবে যে দু’টো বড় ব্যানারের প্রযোজিত ছবি হওয়া সত্ত্বেও ‘তিতলি’র যেমন রিলিজ পাওয়া উচিত ছিল, তা পায়নি।’’
কঙ্কণা-কথা
কঙ্কণা সেন শর্মার পরিচালিত প্রথম ছবি ‘আ ডেথ ইন দ্য গঞ্জ’এ অভিনয় করেছেন রণবীর। পরিচালক হিসেবে কঙ্কণা যে ‘ফ্যাবিউলাস’, জানিয়ে দিলেন রাখঢাক না করেই। ‘‘শি হ্যাজ গ্রেট আইজ! যখন আমরা একসঙ্গে ছিলাম, তখন থেকেই দেখতাম যে ও সাধারণ কোনও ছবি তুললেও সেটা দুর্দান্ত হতো। তারপর তো গল্পটা ভাবল। লিখল। যখন ছবিটা বানাচ্ছে, সেই সময় আমাদের সেপারেশনটা চলছিল,’’ গল্প বলার মতো করেই বলছিলেন রণবীর। কিন্তু ব্যক্তিগত সমস্যা কোথাও ছবিটা করার সময় অস্বস্তির সৃষ্টি করেনি? ‘‘একদম না,’’ চটপট জবাব রণবীরের। বললেন, ‘‘আমি আর কঙ্কণা খুব সুন্দর একটা বন্ধুত্ব এবং কো-পেরেন্টিংয়ের জায়গায় পৌঁছে গিয়েছি। আমাদের ছেলে হারুনও ভাল আছে।’’ কঙ্কণা আরও ছবি বানান, চান রণবীর। তাঁর মতে, ভারতীয় ছবিতে শক্তিশালী মহিলা পরিচালকদের উপস্থিতি রীতিমতো জরুরি।
চলো পাল্টাই
‘‘রাইট-উইং গভর্নমেন্ট ক্ষমতায় আসা মানেই বামপন্থীরা বলতে শুরু করবে দেশের সর্বনাশ হয়ে গেল, এটা আমি ঠিক মানতে পারি না। তবে রাইট-উইংয়ের যে প্রচুর সমস্যা রয়েছে, সেটা মানতেই হবে,’’ দেশের রাজনৈতিক অবস্থা সম্পর্কে অভিমত জানতে চাওয়ায় বললেন রণবীর। তাঁর মতে, সেই সমস্যাগুলো হয়তো দুর্নীতির চেয়েও ভয়ঙ্কর। ‘‘রাইট উইং যদি এগুলোর দিকে নজর না দেয়, আমার মনে হয় না একটা কি দুটো টার্মের বেশি টিকতে পারবে। তবে এগুলো তো একটা দেশের জীবনযাত্রায় পেন্ডুলামের টিকটকের মতো! যে যখন ক্ষমতায় থাকবে, বিপক্ষ দাবি করবে তারা দেশের ক্ষতি করছে। কিন্তু আমাদের দেশ বিদেশি আক্রমণ, মনার্কি— সবই সার্ভাইভ করেছে। কোনও একটা মতাদর্শ এই দেশের সামাজিক জীবনকে নষ্ট করতে পারবে না,’’ প্রত্যয়ী অভিনেতা।
আসছে যারা
নীল মাধব পণ্ডার ছবি ‘কড়ভি হওয়া’তে কাজ করেছেন রণবীর। বললেন, ‘‘এক দৃষ্টিহীন কৃষক এবং এক লোন রিকভারি এজেন্টের গল্প, ক্লাইমেট চেঞ্জের ব্যাকড্রপে। ছবিটা নিয়ে খুব এক্সাইটেড আমি!’’ তা ছাড়াও ‘আ ডেথ ইন দ্য গঞ্জ’, ‘ব্লু মাউন্টেনস’, নাটক নিয়ে ইতিউতি ঘোরা— সব মিলিয়ে রণবীরের জীবনটা এখন কেমন? ‘‘বিজি-বিজি-বিজি,’’ একগাল হেসে বললেন তিনি।